अक्सर यह सुनने में आता है, खासकर उत्तर भारतीय और हिंदी भाषी शहरों में, कि आज की कला यानी पेंटिंग, मूर्तिशिल्प आदि समझ में नहीं आती। मॉडर्न आर्ट को ले कर कई लतीफे हैं जिसमें एक को तो मैं बरसों से सुन रहा हूँ कि कुछ आड़ी-तिरछी रेखाएँ खींच दो - वही मॉडर्न आर्ट है। यह सिर्फ लतीफा नहीं है बल्कि एक सामान्य बोध (कॉमनसेंस) बन चुका है। जरा बारीकी से इस सामान्य बोध का परीक्षण करें तो मालूम होगा कि यह हमारी शिक्षा पद्धति और असांस्कृतिक शहरीकरण (इसकी चर्चा हम आगे करेंगे) का नतीजा है। भारतीय शिक्षण पद्धति की खामियों और कमियों की चर्चा काफी होती है। पर इस पहलू की चर्चा कम ही होती है कि हमारे गाँवों को छोड़ दीजिए, शहरों में कला शिक्षण की स्थिति क्या है? कितने सरकारी और पब्लिक स्कूलों में कला शिक्षण गंभीरता से होता है? बिहार में पटना कला और शिल्प महाविद्यालय के छात्रों द्वारा हाल में चला आंदोलन इस दिशा में कुछ संकेत कर सकता है। इस महाविद्यालय के छात्र अपने एक ऐसे प्राचार्य के खिलाफ आंदोलनरत हैं जिसकी कला की कोई पृष्ठभूमि नहीं है और जिस पर आरोप है कि वह जोड़तोड़ से इस पद पर पहुँच गया है। फिलहाल इस बात को छोड़ दें कि प्राचार्य कैसा है और इस मुद्दे को देखें कि इस महाविद्यालय को ले कर बिहार के नेताओं, कलाकारों और नागरिक समाज का क्या रवैया रहा तो कुछ बातें समझी जा सकती हैं। यह ठीक है कि कुछ रंगकर्मी और कुछ साहित्यकार संघर्षरत छात्रों के साथ आए। कुछ स्थानीय कलाकार भी। लेकिन यदि कुछ वामपंथी छात्र संगठनों को छोड़ दें तो बाकी का राजनीतिक समाज और नागरिक समाज भी इस सारे मसले पर अन्यमनस्क ही रहा। आखिर राज्य के एक कला महाविद्यालय, जिससे निकले कई छात्र अंतरराष्ट्रीय पहचान बना चुके हैं, के वर्तमान और भविष्य को ले कर वृहत्तर समाज मौन क्यों है? यही सवाल पुणे के फिल्म संस्थान के ले कर चले और अब बुझ चुके आंदोलन के परिप्रेक्ष्य में भी उठ सकता है।